Universis, etc. Ego Guido Vesordi, miles, Dominus Ville Arnulphi notum facio quod ego non coactus, non circumventus, non vi, nec dolo, nec metu, sed spontanea et libera voluntate, laude et assensu domine Agnetis uxoris mee, accipio in feodum a viro religioso fratre Guillelmo abbate et monasterio S. Martini Eduensis domum meam de Laespanneau cum appendiciis et pertinenciis dicte domus, nemus scitum juxta dictam domum, quoddam nemus qui dicitur nemus Vetule, terram des Perières cum pratis et nemoribus, homines de Rochebier, de Tavernay, de Montgenin et de Sommant, cum mansis et tenementis eorumdem, terras et nemora de Allyes, terras et nemora de Rontoy et de Bebes, nemus de la Saugerie, scitum subtus Rocham Galteri, nemora que partiuntur cum preposito de Sommant, vineas de Coma Erardi, vineas de la Feole, vineas de Montorssin, vineas de la Trappe, cum bannis et justiciis dictarum vinearum, salvamentum et costumas de Morquou, terras de Noollai, terras de Varolles, et cetera omnia alia que habeo et possideo et habere debeo in parochiis de Tavernay, de Somant, de Cella et de Montelon cum dominio, justicia magna et parva que habeo in locis superius nominatis, et cum omni melioratione quam ibidem facere potero quoquomodo.... exceptis hiis omnibus que alii tenent a me in feodum. De quibus supradictis, exceptis hiis que sunt excepta, ego feci homagium et fidelitatem predicto abbati nomine monasterii memorati. Sciendum est siquidem quod ego, ratione et occasione hujus mee acceptationis habui et recepi ab eodem abbate centum libras turonenses in pecunia legitime numerata. Promittoque juramento meo super hec prestito corporaliter et sub obligatione, etc., predicta quecumque in perpetuum firmiter et inviolabiliter observare, et contra omnes ab omni feodo et refeodo garantire, etc. Volens et concedens quod vir venerabilis magister Guillelmus de Claviére, canonicus et officialis Eduensis, seu officialis Eduensis qui pro tempore fuerit, ad observantiam premissorum me compellat, etc. Datum et actum die mercurii ante festum beati Laurentii anno Domini M CC LXIII.